Mette Thiesen (DF), 2025-12-16:
Tusind tak.
Vi står her i dag for at vedtage en stor del af den strafreform, som alle Folketingets partier, undtagen Enhedslisten mig bekendt, aftalte i sommer.
For vi er nødt til at anerkende, at det, som ikke fremgår så tydeligt, som vi gerne ville have haft det, er, at kriminelle udlændinge selvfølgelig skal udvises konsekvent og efter første dom.
Vi ville gerne have haft, at vi indførte livstid uden mulighed for prøveløsladelse.
Sammen med Det Konservative Folkeparti nåede vi langt.
Vi nåede til, at man først kan søge om prøveløsladelse efter 20 år.
For der er bare nogle mennesker, der er så farlige, at de skal låses væk og nøglen smides bort.
Vi ville også gerne have haft langt hårdere straffe.
Vi ville gerne have haft minimumsstraffe for nogle af de her ting, eksempelvis for pædofili og i forhold til det her med overgrebsmateriale mod børn.
Personligt og grundlæggende ville jeg og ville vi også gerne have haft, at man havde strammet endnu mere i forhold til vanvidsbilisme, fordi vi mener, at nogle af de meget grove tilfælde af vanvidsbilisme, vi ser, er overlagt drab.
Det er ikke noget, der er uoverlagt.
Man må kunne forvente, at hvis man kører 200 km/t i den modsatte vejbane påvirket af stoffer, så slår man folk ihjel, når man rammer dem.
Så den del ville vi selvfølgelig også gerne have haft skærpet, i særdeleshed i forhold til mange af de meget, meget grove sager, vi har set, og hvor mange af dem jo desværre også, kan man sige, drejer sig om udlændinge og nogle, som slet ikke burde være i Danmark.
Det her lovforslag rammer den aftale ind, som vi i Dansk Folkeparti også er en del af.
En af de ting, der faktisk også står i aftalen, er, at man skal evaluere samtykkeloven.
Det er jeg også personligt rigtig glad for.
For jeg mener, at samtykkeloven blev født ud af metoobevægelsen, og jeg tror, vi alle sammen kan se, både i forbindelse med den dom, der kom i Højesteret i sidste uge, men sådan set også generelt, at metoopendulet er svinget for langt.
Vi ser folk, der ikke tør byde op til julefrokoster, og generelt er der en meget, meget stor usikkerhed, og så har vi en samtykkelov, hvor man ser nogle domme med nogle meget, meget unge mennesker, som bliver dømt for noget, hvor man i bedste fald nok kan sige, at det var en lidt kikset adfærd eller andet, og det bliver de så dømt for voldtægt for, baseret på et enkelt udsagn.
Det synes jeg grundlæggende er problematisk for retssikkerheden.
Så det synes jeg også er rigtig godt at vi får evalueret og kigge på.
For vi alle sammen er enige om, at den gamle voldtægtsbestemmelse ikke var god nok.
Der skulle for meget til, men samtykkeloven er vi bare nødt til at indrømme er svinget fuldstændig over i den anden bane, hvor man kan blive dømt på et enkelt udsagn, og sådan må det simpelt hen ikke være i et retssamfund.
Vi støtter det her lovforslag, fordi vi kommer et stykke i den rigtige retning.
Men hvis vi reelt set skulle løse problemerne, er der nogle grundlæggende ting, der mangler, og det er bl.a. det her med konsekvente udvisninger.
Det handler jo også om, at hvis man begår grov kriminalitet og man har fået tildelt dansk statsborgerskab ved lov, så skal det selvfølgelig fratages, og så skal man udvises, for så har man misbrugt den tillid, man har fået.
Vi får ikke løst problemerne, så længe flertallet herinde i Folketinget er bange for at overskride forældede konventioner, der er skrevet i en anden tid med et andet formål, og hellere vil beskytte dem, end de vil beskytte danskerne.